
****

****

**ΕΛΛΗΝΙΚΗ ΔΗΜΟΚΡΑΤΙΑ**

**ΥΠΟΥΡΓΕΙΟ ΠΑΙΔΕΙΑΣ, ΕΡΕΥΝΑΣ & ΘΡΗΣΚΕΥΜΑΤΩΝ**

**ΓΕΝΙΚΗ ΓΡΑΜΜΑΤΕΙΑ ΕΡΕΥΝΑΣ & ΤΕΧΝΟΛΟΓΙΑΣ**

Τμήμα Επικοινωνίας & Προβολής Έρευνας & Καινοτομίας

**ΔΕΛΤΙΟ ΤΥΠΟΥ Αθήνα, 02.04.2018**



**Athens Science Festival 2019**

3*-7 Απριλίου 2019 // Τεχνόπολη Δήμου Αθηναίων*

**Change is coming! Κάτι αλλάζει!**

Η **Γ**ενική **Γ**ραμματεία **Έ**ρευνας και **Τ**εχνολογίας (**ΓΓΕΤ**) του Υπουργείου Παιδείας, Έρευνας και Θρησκευμάτων, διοργανώνει από κοινού με τον οργανισμό ‘’Επιστήμη Επικοινωνία-SciCo”, το Βρετανικό Συμβούλιο, την Τεχνόπολη του Δήμου Αθηναίων, τον Σύνδεσμο Υποτρόφων του Ιδρύματος Ωνάση και το Υπουργείο Περιβάλλοντος και Ενέργειας, το **6ο Φεστιβάλ Επιστήμης και Καινοτομίας 2019 – Athens Science Festival 2019,** στην Τεχνόπολη του Δήμου Αθηναίων από 3 έως 7 Απριλίου 2019.

Με το σύνθημα ***«Change is coming! – Κάτι αλλάζει!»***, στο επίκεντρο της φετινής διοργάνωσης θα τεθεί η προστασία του περιβάλλοντος και η βιώσιμη ανάπτυξη. Οι μεγάλες κοινωνικές προκλήσεις, η εξάντληση των φυσικών πόρων, η πείνα και η έλλειψη νερού, η ενεργειακή φτώχεια, η υποβάθμιση του περιβάλλοντος και η κλιματική αλλαγή, απαιτούν δρόμους ανάπτυξης που θα βασίζονται στη γνώση και στη τεχνολογική καινοτομία, για μια Κοινωνία της Γνώσης.

Στο πλαίσιο αυτό, τα Ερευνητικά Κέντρα και οι Τεχνολογικοί Φορείς που εποπτεύονται από τη **ΓΓΕΤ,** θα μας μεταφέρουν στον κόσμο της τεχνολογίας του μέλλοντος, επιδεικνύοντας πρωτότυπες κατασκευές και καινοτόμες ανακαλύψεις: πειράματα επίδειξης, διαγωνισμοί, εργαστήρια, διαδραστικές εκθέσεις, εργαστήρια για παιδιά, καφέ της επιστήμης, καλλιτεχνική δημιουργία, ομιλίες καταξιωμένων επιστημόνων και άλλα θαυμαστά, φιλοδοξούν να προσελκύσουν τους επισκέπτες κάθε ηλικίας.

Ειδικότερα, μεταξύ άλλων θα παρουσιαστούν οι παρακάτω δράσεις :

* Με τη δράση «Περί ανέμων & υδάτων» του Εθνικού Αστεροσκοπείου Αθηνών (**ΕΑΑ**), οι μαθητές δευτεροβάθμιας εκπαίδευσης θα κατανοήσουν μετεωρολογικά φαινόμενα όπως το σχηματισμό μιας καταιγίδας και ενός ανεμοστρόβιλου, τη δημιουργία ενός κεραυνού κ.α. Επίσης, θα δίνονται πληροφορίες για την υπηρεσία meteo.gr και θα πραγματοποιηθεί επίδειξη για το κλίμα της Γης μέσω γυαλιών Virtual Reality 360!
* *"Και ξαφνικά μπορώ και συνθέτω πολύπλοκα βιολογικά μόρια με ένα κλικ. Και οι μικροοργανισμοί είναι φίλοι μου και ψάχνω τρόπους να μετατρέψω τις πρωτεΐνες σε κρυστάλλους για να τις «αναγνωρίσω».* *Όχι δε βρέθηκα σε ένα παράλληλο σύμπαν, όλα αυτά γίνονται πραγματικότητα εκεί που η χημεία συναντά τη μαγεία, ή μήπως τη βιολογία;”* Οι ερευνητές του Εθνικού Ιδρύματος Ερευνών (**ΕΙΕ**) θα μοιραστούν μαζί με τους επισκέπτες τα μυστικά του εργαστηρίου σε ένα ταξίδι με ανατροπές και εκπλήξεις...
* Το Εθνικό Κέντρο Κοινωνικών Ερευνών (**ΕΚΚΕ**) μας προσκαλεί να λάβουμε μέρος σε μια «ζωντανή» κοινωνική έρευνα για τα θέματα της κλιματικής αλλαγής, του περιβάλλοντος και της ενέργειας. *Η ευαισθητοποίηση ας είναι το πρώτο βήμα για όλους μας…*
* Μήπως είστε περίεργοι και λύνετε αινίγματα; Αν ναι, οι ερευνητές του **Εθνικού Κέντρου Φυσικών Επιστημών «Δημόκριτος»** μας περιμένουν να τους βοηθήσουμε να λύσουν το αίνιγμα της ύλης και τον αέναο χορό των ατόμων και των μορίων που την συγκροτούν!
* Το Ελληνικό Κέντρο Θαλάσσιων Ερευνών (**ΕΛΚΕΘΕ**) εκπέμπει SOS και καλεί τους νεαρούς επιστήμονες του μέλλοντος, ηλικίας 12-17, να εντοπίσουν με τηλεσκόπιο την παρουσία πλαστικών και μικρό-πλαστικών σωματιδίων μέσα σε μια χούφτα άμμου από παραλία!
* Έχεις ποτέ ευχηθεί να μπορούσες να ελέγχεις τους ανθρώπους τριγύρω σου; Εάν ναι θα μπορέσουμε να ελέγξουμε το χέρι ενός άλλου ανθρώπου χρησιμοποιώντας τον ηλεκτρισμό που παράγεται από τους μύες του χεριού μας όταν αυτό κινείται. *«Από χέρι σε χέρι»* είναι ο τίτλος της δράσης που θα παρουσιαστεί από το Ερευνητικό Κέντρο Βιοϊατρικών Επιστημών “**Αλέξανδρος Φλέμινγκ**”. Στο τέλος της παρουσίασης οι εθελοντές θα επιβραβεύονται!
* Το Ίδρυμα Τεχνολογίας και Έρευνας (**ΙΤΕ**) θα παρουσιάσει ένα καινοτόμο σύστημα που έχει αναπτύξει, που μπορεί να βρει DNA σε δείγματα φυτών, ανθρώπου ή τροφίμων με τη βοήθεια ενός κινητού τηλεφώνου και σε χρόνο λιγότερο από μισή ώρα! Το «Βιολογικό εργαστήρι σε κουτί» περιμένει τους επισκέπτες του να το ανοίξουν...
* Η Ελληνική Επιτροπή Ατομικής Ενέργειας (**EEAE**) καλεί τους επισκέπτες να δοκιμάσουν τις γνώσεις τους στον κόσμο των ακτινοβολιών που μας περιβάλλει. Σωστές και λανθασμένες αντιλήψεις για την ιατρική έκθεση σε ακτινοβολίες, τη φυσική ραδιενέργεια, την ηλεκτρομαγνητική ακτινοβολία και τη διαχείριση ραδιενεργών αποβλήτων θα αναδειχθούν και θα συζητηθούν μέσω μιας διαδραστικής παρουσίασης.
* Το ΕΚ «**Αθηνά**» καλεί μικρούς και μεγάλους φίλους του Φεστιβάλ να γίνουν φίλοι με έναν μικρό… ρομποτικό φίλο!

Η Γενική Γραμματέας Έρευνας και Τεχνολογίας, κα Πατρίτσια Κυπριανίδου θα απευθύνει χαιρετισμό κατά την τελετή έναρξης, την Πέμπτη 4 Απριλίου στις 19:00.

**Το Athens Science Festival 2019 τελεί υπό την αιγίδα της Γενικής Γραμματείας Έρευνας και Τεχνολογίας/ Υπουργείου Παιδείας, Έρευνας και Θρησκευμάτων και του Υπουργείου Περιβάλλοντος και Ενέργειας*.***

*Πληροφορίες στην ιστοσελίδα :* [*http://www.athens-science-festival.gr*](http://www.athens-science-festival.gr/)/

*Γενική Γραμματεία Έρευνας και Τεχνολογίας* ***ΓΓΕΤ*** *//* [*http://www.gsrt.gr*](http://www.gsrt.gr)